L'Ajuntament de Sagunt rep l'alumnat dels seus programes formatius
26 de maig 2022

![](/media/i53eswwh/c_6440.jpg?width=850&height=566.9886363636364)

L'alumnat pertanyent al Taller d'Ocupació ‘Impulsant Sagunt’ i la Formació Professional per a l'Ocupació ha sigut rebut este dijous en el saló de plens de l'Ajuntament de Sagunt per l'alcalde de Sagunt, Darío Moreno, i la regidora de Promoció Econòmica i Industrial, María José Carrera.

Estos dos programes mixtos d'ocupació i formació són desenvolupats per l'Ajuntament de Sagunt i compten amb el finançament de la Generalitat Valenciana a través de Labora, la Conselleria d'Economia Sostenible, Sectors Productius, Comerç i Treball, l'Ajuntament de Sagunt i el Fons Social Europeu. L'objectiu d'esta formació és millorar la qualificació professional de les persones participants en àrees professionals d’interès estratègic o alta demanda laboral.

En la seua benvinguda, Darío Moreno ha convidat les persones participants «**a aprofitar esta valuosa oportunitat i formar-se en camps professionals amb gran potencial com són els serveis turístics i administratius**». Així mateix, ha agraït la «**gran faena, que és essencial per al nostre municipi**» que s'està realitzant des del departament de Promoció Econòmica.

L'alcalde ha explicat que «**les administracions públiques sempre intentem afavorir al màxim que els ciutadans i ciutadanes tinguen les habilitats com per a poder tindre un bon lloc de treball, és una cosa bàsica a l'hora que la gent tinga una qualitat de vida, que puga tindre el seu oci i el seu temps, però per a tot això necessita tindre poder adquisitiu i, per a això, necessita tindre un treball**». Al que ha afegit: «**Ací com a Ajuntament no impartim ni graus d'universitat ni d'FP, però sí que hem de jugar un important paper a l'hora de poder facilitar totes eixes transaccions i oferir eixos cursos complementaris i és formació extra que sí que pot donar l'espenta definitiva perquè hi haja un reciclatge de treballadors o perquè hi haja gent que aconseguisca un primer treball**».

Per la seua banda, María José Carrera ha destacat «**el paper que tenen estes iniciatives en la promoció del reciclatge professional. En un moment de canvis i noves oportunitats laborals, este tipus de programa oferix a les persones la possibilitat de continuar formant-se i adquirir nous coneixements que milloren la seua ocupabilitat**».

![](/media/wnqdclnh/c_6430.jpg?width=850&height=566.9886363636364)

El Taller d'Ocupació ‘Impulsant Sagunt’ està desenvolupant l'especialitat de ‘Promoció Turística Local i Informació al Visitant’ formant els seus participants en tasques transversals i en elements clau de la promoció d'espais històrics i turístics del municipi. Esta actuació va començar a finals de 2021 i té prevista la seua conclusió al novembre de 2022.

Per la seua banda, la Formació Professional per a l'Ocupació, està desenvolupant el certificat de professionalitat en ‘Operacions d'Enregistrament i Tractament de Dades i Documentació’. Els seus participants van iniciar la seua formació el 20 de desembre i està prevista la seua finalització el 21 de juny després de la realització de les pràctiques en empresa que actualment duen a terme.

En paraules de María José Carrera, l'Ajuntament aposta fermament per este tipus de programa formatiu ja que «**oferix al seu alumnat la possibilitat de formar-se a les aules, però també eixir a empreses i conéixer de primera mà el vessant pràctic dels coneixements teòrics adquirits**».

La jornada ha conclòs amb una visita guiada per part de l'alumnat del Taller Ocupació per Ciutat Vella prestant especial atenció a la plaça Major, Casa dels Berenguers i la Jueria.

![](/media/uxcpgbbo/c_6413.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-l-alumnat-dels-seus-programes-formatius/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-l-alumnat-dels-seus-programes-formatius/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-l-alumnat-dels-seus-programes-formatius/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-l-alumnat-dels-seus-programes-formatius/)